(5)

Exemple de produse sau articole care pot fi clasificate drept set în baza RGI 3 (b): (a) seturi de baie/de creare a stării de bine compuse din diferite articole precum gel de duș, spumă de baie, săpun, loțiune de corp sau o combinație de șampon, cremă de față și cremă de mâini etc. și, de asemenea, din articole folosite împreună cu acestea, precum un burete sau o mânușă de baie – articolele trebuie să fie utilizate simultan, într-o ordine precisă sau în mod aleatoriu și să fie complementare. [Cu toate acestea, punctul (B)(I)(6)(a) de mai jos face referire la seturi compuse din articole de baie și alte articole care trebuie clasificate separat. A se vedea, de asemenea, partea B (III) „seturi care includ un articol de mică importanță/nesemnificativ”, exemplul (ii).] Dacă articolele de mai sus sunt prezentate împreună într-o pungă de plastic cu fermoar pentru vânzarea cu amănuntul, punga de plastic se clasifică în baza RGI 5 (b), deoarece aceasta este de tipul celor utilizate în mod obișnuit pentru ambalarea unor astfel de mărfuri; (b) kit de supraviețuire care conține doar articole de valoare redusă, de exemplu: 2 ace de siguranță din oțel, 2 cârlige de pescuit din oțel, 1 fir de pescuit din materiale textile (31 m), 1 mică busolă, 1 ac de cusut din oțel, 2 batoane de aprins focul, 1 sârmă de cupru (91 cm), 1 coardă multifuncțională (3 m), 4 chibrituri rezistente la apă, 1 cutie de chibrituri, 1 fluier din plastic, 1 fâșie de bandă adezivă (30 cm), 1 lamă de ras, 2 tampoane cu alcool (pentru dezinfectarea rănilor), 2 plasturi autoadezivi, o pungă din plastic resigilabilă, 2 cuie din oțel, 1 folie din aluminiu cu efect de oglindă și o parte adezivă, 1 creion, 1 pachet de supă deshidratată, 1 pachet de gumă de mestecat. Toate componentele setului sunt așezate într-o cutie de aluminiu cu o lungime de 11 cm, o lățime de 7,7 cm și o adâncime de 2,3 cm și sunt vândute într-un blister imprimat. Componentele sunt destinate folosinței unice în cazuri de urgență, de exemplu în cazul unei opriri neașteptate într-o zonă izolată. Acestea servesc la satisfacerea unei anumite nevoi: supraviețuirea; (c) truse pentru pacienții spitalizați/truse de igienă pentru voiaj, care includ mai multe articole de valoare redusă, de exemplu șervețele de curățare, un pix, o periuță de dinți, pastă de dinți, șampon, șervețele pentru față și corp, dezinfectant pentru mâini, un pulverizator, balsam de buze, săpun, o periuță de unghii și un pliant cu sfaturi de igienă; sau seturi de igienă, compuse, de exemplu, dintr-un săpun solid ambalat într-o folie de plastic, un prosop din hârtie parfumată, câteva batiste de hârtie și 2 colace de hârtie pentru WC (nereutilizabile), prezentate împreună într-un ambalaj din plastic pliabil. Cu toate acestea, seturi similare – seturile de voiaj/avion care, pe lângă articolele de toaletă, includ și papuci de casă, pijamale etc. – nu se clasifică drept seturi în baza RGI 3 (b), deoarece papucii de casă, pijamalele etc. nu sunt produse de toaletă personală [A se vedea, de asemenea, Regulamentul (CE) nr. 2855/2000 și sesiunea a 22-a a CSA.]; (d) set de unelte de găurit și dibluri compus, de exemplu, din burghie pentru oțel, burghie pentru lemn, burghie cu cap vidia pentru lucrări de zidărie, capete de șurubelniță cu suport magnetic și dibluri. Toate componentele sunt așezate într-o cutie din plastic împărțită în compartimente din plastic; chiar dacă, de obicei, articolele nu sunt utilizate împreună pentru exercitarea unei activități determinate, și doar unele dintre ele pot fi utilizate într-o anumită ocazie, acestea pot fi considerate ca fiind prezentate împreună pentru a servi la satisfacerea unei anumite nevoi, de exemplu, la renovarea, repararea sau reamenajarea casei; (e) set de renovare sau set de bricolaj, compus, de exemplu, din articole pentru îndepărtarea tapetului și pentru zugrăvit/vopsit, cum ar fi pensule de vopsit, creioane de tâmplărie, trafaleți, cuțite speciale, raclete, spatule, rolă de măsurat, aparat de măsurare a tensiunii, paletă cu culori etc. Produsele servesc la satisfacerea aceleiași nevoi: „renovarea pereților”; (f) un set compus dintr-o carte și un CD cu conținut conex aplicat pe coperta cărții (de exemplu, un CD care conține exerciții lingvistice relevante pentru conținutul cărții) se clasifică în baza RGI 3 (b), întrucât articolele sunt prezentate împreună pentru a servi la satisfacerea unei nevoi specifice (de exemplu, studierea unei limbi străine).